惜別行送林梅卿赴闕
作者：黄公度
朝代：宋

paragraphs: 刺桐城邊桐葉飛，刺桐城外行人稀。
客來別我有所適，問客此去何當歸。
林卿妙齡才秀發，胸中萬卷涌溟渤。
家聲合沓蓋九州，里第嶙峋表雙闕。
朅來試吏天南方，驥縶焉能騁所長。
梅僊脫身東市卒，杜老落筆中書堂。
傳道淮壖減豺虎，政須禮樂事明主。
之子軒軒霄漢姿，好向春風刷毛羽。